**DOKUMENTI I POLITIKËS**

**“AGJENDA KOMBËTARE E REFORMAVE 2024-2027”,**

**NË KUADËR TË INSTRUMENTIT TË BE PËR FACILITIMIN PËR REFORMAT DHE RRITJEN 2024-2027, TË PLANIT TË RRITJES SË BASHKIMIT EUROPIAN**

Komisioni Evropian, më 8 nëntor 2023, në kuadër të paketës së zgjerimit, lancoi nismën për propozimin e Planit të Ri të Rritjes për Ballkanin Perëndimor (BP6), pjesë e të cilit është dhe mbështetja përmes Instrumentit të Facilitimit për Reformat dhe Rritjen[[1]](#footnote-1). Instrumenti i ri për periudhën 2024-2027 do të ofrojë mbështetje financiare deri në 6 miliardë Euro në kuadër të zbatimit të Planit të Ri të Rritjes për gjashtë vendet e Ballkanit Perëndimor (BP6). Ky instrument mbështet shtyllën e tretë dhe është pjesë e shtyllës së katërt të Planit të Ri të Rritjes së BE-së, si një mbështetje për konvergjencë dhe zhvillim për vendet e BP6, duke përfshirë huat dhe grantet nga BE-ja. Synimi është përshpejtimi i konvergjencës socio-ekonomike të Ballkanit Perëndimor dhe adresimi i hendekut të konvergjencës me BE-në, thelluar nga ndikimi ekonomik i pandemisë COVID-19 dhe i krizës energjetike si pasojë e agresionit rus në Ukrainë. Instrumenti është miratuar përmes Rregullores së BE 2024/1449 të Parlamentit Evropian dhe të Këshillit më 14 maj 2024 “Për miratimin e Facilitimit të Reformave dhe Rritjes për Ballkanin Perëndimor”.

Dokumenti i Politikës “Agjenda Kombëtare e Reformave 2024-2027 (AKR 2024-2027)” mundëson vënien në zbatim të instrumentit të BE-së për Facilitimin e Reformave dhe Rritjes për Shqipërinë. AKR 2024-2027 konsiderohet një instrument kyç që do të nxisë përgatitjet ekonomike të orientuara nga tregu për hyrjen e ekonomisë shqiptare në Tregun e Vetëm të BE-së, drejt progresit në konvergjencë me vendet anëtare të BE-së. Prioritetet e reformave të përcaktuara në AKR 2024-2027 janë në përputhje me drejtimet prioritare që përcakton Plani i Ri i Rritjes për Ballkanin Perëndimor, me qëllim përshpejtimin e integrimit të ekonomisë shqiptare në Tregun Unik të BE-së, përshpejtimin e integrimit të vendit në BE, si dhe thellimin e integrimit ekonomik rajonal, me objektiv mbështetjen për dyfishimin e rritjes sipas Planit të Rritjes për BP nga BE.

Shqipëria po punon për të përshpejtuar ritmin e konvergjencës me 27 vendet e BE-së, duke marrë parasysh kohën e gjatë të nevojshme për ta arritur, si një vend brenda rajonit të BP6. Analizat dhe raportet kanë konstatuar se ritmi i rritjes së konvergjencës së vendeve të BP6 me vendet anëtare të BE-së duhet të rritet, ndërkohë që vendet BP6 po përpiqen të përballojnë dhe të sigurojnë qëndrueshmëri nga krizat, duke filluar me atë financiare 2008-2009, COVID-19, luftën në Ukrainë, krizën energjetike etj. (për Shqipërinë, edhe pasojat e tërmeteve të vitit 2019).

Faza aktuale e integrimit të Shqipërisë në Bashkimin Evropian e bën të qartë nevojën e ngushtimit të hendekut të konvergjencës ndërmjet Shqipërisë dhe BE-së, në drejtim të zhvillimit social-ekonomik të vendit. AKR 2024-2027 adreson sfidën e rritjes së shkallës së integrimit të ekonomisë kombëtare dhe asaj rajonale në Tregun e Vetëm të BE-së (TVBE), rritjes së produktivitetit të ekonomisë shqiptare, rritjes së aftësive të bizneseve dhe fuqisë punëtore, etj. Prandaj, fokusi kryesor i AKR 2024-2027 është përmirësimi i klimës së favorshme ndaj biznesit dhe rritjen ekonomike, nëpërmjet reformave për shtetin e së drejtës dhe për transformimin dhe ristrukturimin e ekonomisë, me burime kryesore të rritjes në kapitalin human, produktivitetin përmes specializimit dhe modernizimit, investimet dhe pjesëmarrjen në TVBE (përmes eksporteve, internacionalizimit dhe integrimit të tregjeve sektoriale).

AKR 2024-2027 për Shqipërinë është një instrument për reforma të mëtejshme themelore për integrim të përshpejtuar në BE, si dhe për të kontribuar në thellimin e integrimit ekonomik rajonal. AKR 2024-2027 përmbush parakushtin për të përfituar nga instrumenti i Facilitimit të Reformave dhe Rritjes 2024-2027 të BE-së. Agjenda Kombëtare e Reformave përcakton reforma dhe politika me një qasje sipas elementeve të mëposhtme:

1. Politika me në qendër biznesin: masa në adresim të sfidave kombëtare për tregun, forcimin e biznesit dhe ekonomisë, me synimin kryesor për të gjeneruar ritëm më të lartë për arritjen e konvergjencës ekonomiko sociale përmes përshpejtimit të integrimit në TVBE.
2. Qasje “Treg me Treg”: duke i shërbyer integrimit të tregut shqiptar në TVBE, që përbën thelbin e rritjes ekonomike, për të lehtësuar aksesin e bizneseve kombëtare në TVBE, si dhe bashkëpunimit në tregun rajonal.
3. Transformim ekonomik: nxitësi kryesor që gjeneron dhe përfshin të gjitha masat dhe hapat me impakt direkt në një rritje ekonomike të qëndrueshme.
4. Fizibilitet dhe masa realiste: masa që gjenerojnë rezultat dhe impakt, si dhe janë transformuese por të arritshme.

AKR 2024-2027 ofron një përmbledhje masash dhe hapash për krijimin e mjedisit të favorshëm për konsolidimin e transformimin ekonomik të vendit, i cili është i domosdoshëm për të rritur ritmin e rritjes dhe konvergjencës socio-ekonomike me vendet anëtare të BE-së. AKR 2024-2027 përfshin masa që lidhen me prioritete në fushat/shtyllat e politikave si më poshtë vijon:

1. Klima e Biznesit
2. Kapitali Njerëzor
3. Energjia / Tranzicioni i Gjelbër
4. Tranzicioni Digjital
5. Shteti i së drejtës / Themeloret

**Qëllimi kryesor i AKR 2024-2027** është çlirimi i potencialit ekonomik për vendin, përmes stimulimit të transformimit ekonomik dhe përmirësimit të klimës së biznesit për të hyrë i përgatitur në Tregun e Vetëm të BE-së, përmes forcimit të shtetit të së drejtës me progres të vazhdueshëm në integrimin e përshpejtuar, konsolidimin dhe efikasitetin e reformave, dhe ecjes së qëndrueshme përpara në përmbushjen e kritereve të anëtarësimit në Bashkimin Europian.

**Synimi kryesor i AKR 2024-2027,** në kuadër të instrumentit të Facilitimit të Reformave dhe Rritjes, të Planit të Rritjes së BE për BP6, është mbështetja e dyfishimit të rritjes ekonomike në Shqipëri, nëpërmjet konsolidimit të ndryshimeve strukturore të ekonomisë dhe modernizimit të saj, përmes avancimit të teknologjisë dhe dixhitalizimit, me burim të çmuar kapitalin human, dhe në bazat e qëndrueshme të reformave për shtetin e së drejtës.

Objektivat kryesore të AKR 2024-2027 janë të shumëfishta, duke përfshirë aspekte të ndryshme të qeverisjes, zhvillimit ekonomik dhe progresit shoqëror, si më poshtë vijon:

**Objektivi 1: Rritja e konkurrueshmërisë dhe qeverisjes ekonomike kombëtare**

Objektivi i parë është konsolidimi i reformaveqë mundësojnë e mbështesin transformimin e mëtejshëm të Shqipërisë në një ekonomi të qëndrueshme dhe konkurruese, e drejtuar nga qeverisje transparente, infrastruktura efikase dhe një kuadër ligjor i favorshëm për tërheqjen e investimeve që përputhet me Acquis dhe praktikat më të mira të Bashkimit Evropian. Ky objektiv përfshin disa iniciativa kryesore që nxisin një klimë biznesi edhe më konkurruese dhe tërheqëse, përmes një kornize kohezive dhe mbështetëse për zhvillimin ekonomik, përmes reformave si: (i) mobilizimi i të ardhurave të brendshme dhe përmirësimi i sistemit tatimor; (ii) sigurimi i transparencës dhe efikasitetit të shërbimeve shtetërore të kadastrës, për investitorët dhe qytetarët dhe ofrimi i një politike gjithëpërfshirëse për përdorimin e tokës; (iii) rritja e tërheqjes dhe transparencës së investimeve dhe përmirësimi i qeverisjes së ndërmarrjeve shtetërore dhe Ndihmës Shtetërore; (iv) përmirësimi i kornizës së tërheqjes së investimeve, në veçanti për IHD-të, dhe i mjedisit të biznesit nëpërmjet derregullimit dhe modernizimit të shërbimeve të biznesit; (v) vendosja e Sistemeve Inteligjente të Transportit dhe e-mallrave; (vi) promovimi i eksportit dhe ndërkombëtarizimi, duke përfshirë lehtësimin e eksporteve dhe tregtisë, me synim TVBE, si një bazë e gjerë konsumatore, zinxhirin e vlerës dhe rritjes, specializimin e zgjuar dhe pronat.

**Objektivi 2: Transformimi i arsimit për një fuqi punëtore të kualifikuar dhe të përgatitur dixhitalisht – zhvillimi i kapitalit human**

Objektivi i dytë fokusohet në zhvillimin e kapitalit njerëzor duke krijuar një sistem arsimor dinamik që pajis studentët me aftësitë përkatëse dhe kompetencën dixhitale të nevojshme ekonominë globale, duke nxitur inovacionin dhe rritjen e konkurrencës kombëtare dhe zhvillimin e produktivitetit dhe fuqisë punëtore të kualifikuar. Në kuadër të këtij objektivi, përvijohen iniciativa të ndryshme për rritjen e efektivitetit të sistemit arsimor profesional, përafrimin e tij me kërkesat në zhvillim të kërkesave dinamike të tregut të punës dhe rritjen e pjesëmarrjes aktive në tregun e punës, si dhe zhvillimin e ekonomisë. Reformat kryesore për arritjen e këtij objektivi konsistojnë në (i) rishikimin e sistemit të Arsimit dhe Formimit Profesional (AFP) për të përshtatur më mirë kërkesën për aftësi të tregut të punës; (ii) përditësimin i kurrikulave në arsimin fillor dhe të mesëm për kompetencat e të mësuarit në përmbushje të Rekomandimit të Këshillit të Bashkimit Evropian dhe Strategjisë Kombëtare të Arsimit, 2021 – 2026; (iii) përmirësimin e Kornizës Kombëtare të Kualifikimeve në përputhje me atë të Zonës Evropiane të Arsimit të Lartë (ESG[[2]](#footnote-2)), si një nga angazhimet kryesore të Procesit të Bolonjës; (iv) përparimi në aftësitë dhe arsimin digjital për të rinjtë dhe infrastrukturën TIK për shkollat dhe universitetet publike; (v) forcimin e efikasitetit të skemës së politikës së papunësisë; (vi) forcimi i mjedisit dhe ekosistemit kombëtar të kërkimit dhe inovacionit.

**Objektivi 3: Ndërtimi i një vendi dixhital të sigurt, tё qёndrueshёm dhe të aksesueshëm**

Objektivi i tretë përqendrohet në transformimin dixhital, duke krijuar një shoqëri digjitale udhëheqëse të zhvillimit dhe rritjes, ku infrastrukturat dixhitale të sigurta, të qëndrueshme dhe efikase mbështesin shërbimet publike dhe sigurojnë qëndrueshmëri kibernetike, në përputhje me standardet e Bashkimit Europian. Për të arritur këtë objektiv, parashikohen në AKR 2024-2027 disa iniciativa kryesore, që konsistojnë në: (i) përafrimin me rregulloren e BE për Identitetin Digjital dhe zbatimi i e-Portofolit Digjital për shërbimet publike; (ii) përafrimin e kuadrit për përshtatshmërinë kibernetike, me standartet e BE dhe kërkesat Direktivës NIS2[[3]](#footnote-3) të Bashkimit Europan; (iii) përmirësimin e kornizës për një infrastrukturë digjitale të sigurt dhe të qëndrueshme; (iv) përmirësimin e mjedisit mundësues për bizneset inovative dhe mbështetja e inicitivave të bizneseve me potencial për tranzicionin e gjelbër dhe digjital, si dhe nxitjen dhe rritjen e sipërmarrjes inovative.

**Objektivi 4: Avancimi i qëndrueshmërisë energjitike dhe integrimi i tregut në atë të BE**

Objektivi i katërt fokusohet në energjinë dhe tranzicionin e gjelbër, me synimin për të transformuar Shqipërinë në një lider rajonal të energjisë nëpërmjet adoptimit të standardeve dhe praktikave të Bashkimit Evropian, duke nxitur një treg konkurrues dhe transparent të energjisë, duke adresuar risqet nga varfëria energjetike dhe aspektet mjedisore, si dhe duke stimuluar përpjekjet e mëtejshme të tranzicionit të gjelbër. Masat që përfshihen nën këtë objektiv konsistojnë në: (i) rregullimin graduale të tarifave ndaj çmimeve të tregut, të shoqëruara me masa për adresimin e risqeve nga varfëria energjetike; (ii) nxitje e prodhimit të energjisë së rinovueshme përëmes zhvillimit të një plani ankandi transparent dhe konkurrues për energjinë e rinovueshme; (ii) zbatimi i Direktivës së Energjisë së Rinovueshme; (iii) mekanizmat lidhur me vendosjen e systemit e tregëtisë dhe emetimit të karbonit; (iv) kuadri strategjik për eficiencën e energjisë dhe skema e efiçiencës së energjisë.

**Objektivi 5: Konsolidimi i Shtetit të së Drejtës**

Objektivi i pestë synon të forcojë sundimin e ligjit dhe shtetin e së drejtës nëpërmjet reformave që luftojnë krimin e organizuar, parandalojnë dhe ulin incidencën e korrupsionit, rrisin efikasitetin e gjyqësorit dhe promovojnë transparencën dhe lirinë e shprehjes, në përputhje me standardet evropiane. Ky objektiv kontribuon për të siguruar më tej konsolidimin e rezultateve të Reformës së sistemit të drejtësisë dhe pakthyeshmërinë e saj, progresin e vazhdueshëm me efikasitet të sistemit të drejtësisë dhe ecjen e vazhdueshme përpara, në përmbushjen e standardeve të BE-së dhe kritereve të anëtarësimit në BE. Masat që përfshihen nën këtë objektiv konsistojnë në: (i) fuqizimin e punës për parandalimin e korrupsionit dhe luftën ndaj krimit të organizuar; (ii) forcimin e kapacitetit institucional dhe kuadrit strategjik në fushën e parandalimit dhe luftës kundër drogave ; (iii) sigurimin e një kornize të besueshme dhe të qëndrueshme për të parandaluar dhe luftuar pastrimin e parave; (iv) konsolidimin i pavarësisë dhe llogaridhënies së sistemit të drejtësisë nëpërmjet transparencës; (v) rritjen e efikasitetit të sistemit të drejtësisë në të gjitha nivelet; (vi) parandalimin efektiv të korrupsionit dhe uljen e incidencës së korrupsionit; (vii) rritjen e lirisë së shprehjes, në përputhje me standardet evropiane.

1. 1 Reform and Growth Facility (RFG) for Western Balkan

2 Shtylla 3 e Planit të Ri të Rritjes për Ballkanin Perëndimor: Përshpejtimi i reformave themelore, duke përfshirë grupin themelor, duke mbështetur rrugëtimin e BP6 drejt anëtarësimit në BE, duke përmirësuar rritjen e qëndrueshme ekonomike, duke përfshirë tërheqjen e investimeve të huaja dhe forcimin e stabilitetit rajonal.

3 Shtylla 4 e Planit të Ri të Rritjes për BP6: Rritja e asistencës financiare për të mbështetur reformat nëpërmjet një Mbështetje për Reformat dhe Rritjen (RFG) për Ballkanin Perëndimor: një instrument i ri me vlerë 6 miliardë euro mbështetje të pakthyeshme dhe kredie, ku pagesa kushtëzohet me përmbushjen e reformave themelore nga partnerët e BP6, dhe në veçanti reformat specifike socio-ekonomike.

4 https://eur-lex.europa.eu/legal-content/EN/TXT/?uri=OJ%3AL\_202401449 5 Reform and Growth Facility (RFG) for Western Balkan

6 New Growth Plan for Western Balkan, https://neighbourhood-enlargement.ec.europa.eu/enlargement-policy\_en [↑](#footnote-ref-1)
2. ESG - European Stardards Guidelines [↑](#footnote-ref-2)
3. NIS - Netëork and Information Security Directive of EU [↑](#footnote-ref-3)